Na temelju članka 10. Zakona o zaštiti od buke („Narodne novine“, broj: 30/09, 55/13, 153/13, 41/16, 114/18 i 14/21) i članka 32. stavak 1. podstavak 23. Statuta općine Unešić („Službeno glasilo Općine Unešić“, broj: 3/21), Općinsko vijeće Općine Unešić, na svojoj 13. sjednici održanoj dana 24. studenog 2023. godine, donosi

**ODLUKA**

**o lokacijama mogućeg prekoračenja dopuštene razine buke**

 **na području Općine Unešić**

**Članak 1.**

(1) Ovom Odlukom o lokacijama mogućeg prekoračenja dopuštene razine buke na području Općine Unešić (u daljnjem tekstu: Odluka) određuju se područja Općine Unešić na kojima postoji mogućnost prekoračenja dopuštenih razina buke prilikom održavanja javnih skupova i organiziranja razonode, zabavnih i sportskih priredbi i drugih aktivnosti na otvorenom ili u zatvorenom prostoru za stanovništvo i goste (u daljnjem tekstu: javna događanja).

(2) Ovom odlukom određuju se i putovi za dolaženje i odlaženje sudionika javnih događanja te razdoblje i vrijeme u kojima je moguće primijeniti prekoračenje dopuštene razine buke.

**Članak 2.**

(1) Na području Općine Unešić, dopuštene razine buke, koje su propisane Pravilnikom o najvišim dopuštenim razinama buke s obzirom na vrstu izvora buke, vrijeme i mjesto nastanka („Narodne novine“, broj 143/2021), dopušteno je prekoračiti na slijedećim lokacijama:

1. Trg ispred zgrade sjedišta Općine Unešić
2. Sportski centar Borovište i igralište ispred osnovne škole u naselju Unešić
3. Sportsko igralište u naselju Mirlović Zagora
4. Društvene prostorije udruge „Zvona Zagore“ u naselju Mirlović Zagora
5. Prostorije bivše škole u naselju Koprno, pripadajući prostor oko škole i sportsko igralište
6. Prostor ispred crkve sv. Lovre u naselju Koprno
7. Boćalište u naselju Koprno, Donje Vinovo, Gornje Vinovo, Visoka, Gornje Utore, Čvrljevo, Podumci, Cera, Nevest, Unešić i Mirlović Zagora
8. Prostor održavanja bikijade u naselju Nevest
9. Prostor bivše osnovne škole i pripadajući prostor oko škole u naselju Gornje Planjane, Visoka, Čvrljevo, Gornje Utore
10. Malonogometno igralište, društveni dom i pripadajući prostor oko doma u naselju Čvrljevo

(2) Buka koja nastaje uslijed događanja na lokacijama iz stavka 1. članka 2. ove Odluke, ne smije u drugim ulicama ili dijelovima ulica, u ostalim dijelovima istog naselja i drugim naseljima prelaziti dopuštene granice.

**Članak 3.**

 (1) Prekoračenje buke na javnim događanjima na lokacijama iz članka 2. ove Odluke, ne može trajati duže od šest sati i mora prestati najkasnije u 03.00 sata narednog dana u razdoblju od 1. lipnja do 30. rujna, a u razdoblju od 1. listopada do 31. svibnja najkasnije u 01.00 sat iza ponoći.

 (2) Iznimno od stavka 1. ovog članka, prekoračenje najviše dopuštene razine buke propisane Pravilnikom o najvišim dopuštenim razinama buke, za održavanje manifestacije proslave Nove godine (31.12.; 1.1.), dozvoljava se u vremenu najdulje do 03.00 sata iza ponoći.

(3) Za javna događanja čije je trajanje predviđeno više dana, posebno treba uvažavati uobičajeno vrijeme dnevnog odmora (od 15.00 do 17.00 sati), za vrijeme kojeg nije dozvoljeno prekoračenje dopuštenih razina buke.

 **Članak 4.**

(1) Organizator javnog događanja dužan je dostaviti zahtjev za odobrenje prekoračenja dopuštene razine buke nadležnom upravnom tijelu Općine Unešić, najkasnije 8 dana prije planiranog održavanja.

(2) U zahtjevu se navodi opis, datum, lokacija i radno vrijeme održavanja javnog događanja, te procjena visine i trajanje prekoračenja buke tijekom javnog događaja.

(3) Općinski načelnik odlučuje o zahtjevu posebnim zaključkom.

(4) U slučaju izdavanja odobrenja za prekoračenje dopuštenih razina buke, u zaključku se određuju uvjeti, vrijeme, lokacija i trajanje prekoračenja buke.

(5) Pri donošenju zaključka, općinski načelnik će uvažiti i zakonske odredbe o zaštiti zdravlja ljudi prouzročene bukom te će na određenim prostorima pretežno stambene namjene dopuštati samo ona događanja i aktivnosti koja imaju umjereno prekoračenje dopuštene razine buke.

(6) Organizator javnog događanja dužan je snositi sve troškove mjerenja razine buke i mjera zaštite od buke radi njegova održavanja.

**Članak 5.**

(1) Putovi za dolaženje i odlaženje sudionika javnih događanja, u smislu ove Odluke, su svi prometni pravci, ulice i ceste za automobile i pješake koji nisu u to vrijeme propisno zatvoreni znakovima ili pod regulacijom policije, odnosno propisno označenih redara koji reguliraju promet na tom mjestu.

**Članak 6.**

(1) Ova odluka stupa na snagu osmog dana od dana objave, a objaviti će se u „Službenom glasilu Općine Unešić“.

KLASA: 351-01/23-01/003

URBROJ: 2182-07-1/1-23-5

Unešić, 24. studenog 2023. godine

OPĆINSKO VIJEĆE

OPĆINE UNEŠIĆ

 PREDSJEDNIK:

 Vjekoslav Višić, v.r.